3 ሚሊዮን ህጻናት የትምህርት እድል እንዲያገኙ እየተሰራ ነው
በምዕተ ዓመቱና በእድገትና ትራንስፎርሜሽን እቅድ የትምህርት ዘርፍ ግቡን ለማሳካት 3 ሚሊዮን ህጻናት የትምህርት እድል እንዲያገኙ ጥረት እየተደረገ መሆኑን ትምህርት ሚኒስቴር አስታወቀ፡፡ሚኒስቴሩ ከተባበሩት መንግስታት የህጻናት መርጃ  ድርጅት /ዩኒሴፍ/ ጋር በመተባበር  ከመስከረም 7 እስከ 10 በሚቆየው የትምህርት ሳምንት ላይ 3 ሚሊዮን ህጻናት የትምህርት እድል እንዲያገኙ የግንዛቤ ማስጨበጫ ዘመቻ እንደሚደረግ ጋዜጣዊ መግለጫ ሰጥቷል፡፡እ.ኤ.አ ከ2015 በፊት አንድም ህጻን ከትምህርት ገበታ ውጪ መሆን የለበትም በሚል መሪ ቃል በሀገሪቱ በሚከበረው በትምህር ሳምንት ላይ በተለያዩ ጎጂ አመለካከቶች ምክንያት የትምህርት እድል ያላገኙ እድሜያች ከ7 እስከ 14 ያሉ ህጻናት በቀጣይ ሁለት አመታት ወደ ትምህርት ቤት እንዲሄዱ በተለይ ወላጆችና የተለያዩ የህብረተሰብ ክፍሎች የድርሻቸውን እንዲወጡ ግንዛቤ ለመፍጠር የህዝብ ንቅናቄ እንደሚካሄድ የትምህርት ሚኒስትር ዴኤታ አቶ ፉአድ ኢብራሂም ገልፀዋል፡፡በተለያዩ ዝግጅቶች በሚከበረው የትምህርት ሳምንቱ  ዘመቻ ላይ የትምህርት እድል ያላገኙ ሴቶች፣ አካል ጉዳተኞች እንዲሁም በሀገሪቱ ትምህርት ባልተስፋፋባቸው  ክልሎች በተለይ አርብቶ አደር አከባቢዎች የትምህርት እድል እንዲያገኙ ወላጆችን ጨምሮ ለሁሉም ባለድርሻ አካላት ግንዛቤ ይፈጠራልም ብለዋል፡፡ ሚኒስትር ዴኤታው አቶ ፉአድ ባለፉት ሁለት አስርት አመታት መንግስት ለትምህርት ልማት ዘርፍ ልዩ ትኩረት በመስጠቱ  ከፍተኛ በጀት በመመደብ በአገሪቱ ከአጸደ ህጻናት እስከ ከፍተኛ ትምህርት ተቋማት የትምህርት ተጠቃሚ ቁጥር መጨመሩን ተናግረዋል፡፡ በዚህም እ.ኤ.አ በ1990 በሀገሪቱ 2 ሚሊዮን የሚጠጉ ዜጎች የትምህርት እድል ያገኙ የነበረ ሲሆን አሁን ይህ ቁጥር ከ22 ሚሊዮን በላይ መድረሱን ጠቁመዋል፡፡መገናኛ ብዙሀን በትምህርት ገበታ ላይ ያሉ ተማሪዎች ትምህርታቸውን እንዲጨርሱ፣ የትምህርት እድል ያላገኙ ዜጎች  ደግሞ ትምህርት ቤት እንዲሄዱ በሚደረገው ጥረት የህብረተሰብን ግንዛቤ በማጎልበት የበኩላቸውን ሀገራዊ ሚና እንዲጫወቱ ሚኒስትር ዴኤታው ጥሪ አቅርበዋል፡፡ትምህርት የሰለጠነ የሰው ሀይል በማፍራት ሀገሪቱን ከድህነት አረንቋ ለማላቀቅና ልማት እንዲረጋገጥ ለማድርግ ከፍተኛ አስተዋጾ ስላለው ወላጆች፣ መምህራ፣ ትምህርት ቤቶች፣ ባለሀብቶች፣ ሲቪክ ማህበራትና ሌሎች ባለድርሻ አካላት ህጻናት የትምህርት እድል እንዲያገኙ በሚደረገው ጥረት የነቃ ተሳትፎ እንዲያደርጉም ሚኒስቴሩ መልእክቱን አስተላልፏል፡፡በዘርፉ ሀገሪቱ ያስመዘገበችውን ስኬት ያደነቁት በኢትዮጵያ የዩኒሴፍ ተወካይ ዶክተር ፒተር ሳላማ በሀገሪቱ የተሻለ ኢኮኖሚ ለመፍጠርና ጤናማ ቤተሰብ ለመገንባት ወላጆች ልጆቻቸውን በተለይ ሴቶችን  የትምህርት እድል እንዲያገኙ ማድረግ እንደሚገባቸው አመልክተዋል፡፡በቅርቡ ኢትዮጵያ ከ5 ዓመት በታች ባሉ የህጻናት ሞት ቅነሳ የምዕተ ዓመቱን ግብ ማሳካቷን እውቅና የሰጠው ድርጅቱ ለዘመቻው የገንዘብ፣ የቴክኒክና የተለያዩ ድጋፎች እንደሚያደርግ ታውቋል፡፡በአገር አቀፍ ደረጃ የትምህርት ሳምንት መከበር የተጀመረው ከ1998 ዓ.ም ጀምሮ ነው፡፡ 